Predkladacia správa

Predkladaný materiál bol vypracovaný na základe Programového vyhlásenia vlády Slovenskej republiky, schváleného dňa 28. júla 2010 uznesením č. 505/2010, ktoré v úlohe 1D ukladá ministrovi zdravotníctva predložiť na rokovanie vlády informáciu o plnení národných cieľov Protokolu o vode a zdraví k Dohovoru o ochrane a využívaní hraničných vodných tokov a medzinárodných jazier z roku 1992 (ďalej len „Protokol“).
Protokol bol prijatý podpísaním väčšiny členských krajín Svetovej zdravotníckej organizácie na Tretej ministerskej konferencii o životnom prostredí a zdraví v Londýne v dňoch 16. - 18. júna 1999 a nadobudol platnosť 4. augusta 2005. V Slovenskej republike bol ratifikovaný v októbri 2001. Národné správy o zabezpečení záväzkov Slovenskej republiky vyplývajúcich z Protokolu a plnení prvých cieľov, stanovených v roku 2001 u nás, boli predložené do vlády v roku 2003 a 2005. V roku 2007 boli v Slovenskej republike v spolupráci s rezortom životného prostredia stanovené na základe aktuálnej situácie nové národné ciele, vychádzajúce zo skúseností, potrieb pri ochrane vody a riešení problémov súvisiacich s vodou. 
Materiál bol vypracovaný v spolupráci rezortov zdravotníctva a  životného prostredia. Obsahuje okrem základných informácií o vzniku Protokolu a jeho cieľoch najmä postup pri implementácii Protokolu v Slovenskej republike, prehľad medzinárodnej spolupráce a plnenia 9 národných cieľov, ktoré boli stanovené v rámci aktualizácie Protokolu v roku 2007 v materiáli pod názvom Protokol o vode a zdraví k Dohovoru o ochrane a využívaní hraničných vodných tokov a medzinárodných jazier z roku 1992 – Národné ciele SR.
Finančné prostriedky na pokrytie úloh v rámci jednotlivých národných cieľov boli čerpané zo štátneho rozpočtu v rámci jednotlivých kapitol rezortov na roky 2010 – 2011. Keďže dosiahnutie národných cieľov z roku 2007 zakladalo na obdobie rokov 2007 - 2015 nárok na verejné financie, je plnenie ďalších cieľov závislé od finančných prostriedkov rezortov životného prostredia a zdravotníctva.
Vzhľadom na to, že ide o materiál informatívneho charakteru a nemá vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie a na informatizáciu spoločnosti, nebola k nemu vyhotovená doložka vybraných vplyvov ako to umožňuje Metodický pokyn na prípravu a predkladanie materiálov na rokovanie vlády SR v časti 2. Príprava a technické náležitosti materiálu na rokovanie vlády (2.1.1 Časti nelegislatívneho materiálu).